**Veronica Sandra Karin Maggio** (s. 15. maaliskuuta 1981 Uppsala) on ruotsalais-italialainen laulaja ja lauluntekijä.

Maggion ensisingle "Dumpa mig" julkaistiin maaliskuussa 2006. Singlen musiikkivideosta tuli pian hitti ruotsalaisilla tv-kanavilla, muun muassa ZTV:llä. Maggiolla on levytyssopimus Universal Music -yhtiön kanssa.

Ura
---

Veronica Maggio, 2016
### 2005–2007

Maggio huomattiin, kun hänen tuleva managerinsa sattui kuulemaan Maggion kappaleen kaverinsa tietokoneelta. Pian tämän jälkeen Maggio alkoi työskennellä tuottaja Stefan Gräslundin kanssa ja he lähettivät demon Universal Musicille, josta Maggio sai levytyssopimuksen.

Maaliskuussa 2006 Maggio julkaisi ensimmäisen, "Dumpa mig" -nimisen, singlensä. Hänen toinen singlensä oli "Nöjd?". Kesällä 2006 Maggio oli kiertueella ja esiintyi muun muassa ruotsalaisessa *Sommarkrysset*-ohjelmassa. Myöhemmin samana vuonna ilmestyi Maggion debyyttialbumi *Vatten och bröd*. 

Maggio voitti Vuoden tulokkaan Grammis-palkinnon tammikuun 2007 Grammis-gaalassa.

### 2008–2010

26. maaliskuuta 2008 julkaistiin Veronica Maggion toinen albumi *Och vinnaren är...*, jonka hän on säveltänyt ja äänittänyt yhdessä Snook-yhtyeen Oskar Linnrosin kanssa. Maggio oli mukana myös levyn sanoituksessa.

*Och vinnaren är...* ylsi Ruotsin albumilistan seitsemännelle sijalle ja pysyi listalla 77 viikkoa.  Albumi myi platinaa sekä Norjassa että Ruotsissa ja sitä myytiin Pohjoismaissa yli 70 000 kappaletta. "Måndagsbarn"-singlestä tuli ensimmäinen Maggion kansainvälisesti menestynyt kappale; se ylsi Tanskan singlelistan sijalle kahdeksan, ensimmäiselle sijalle Norjan singlelistalla ja myi Tanskassa kultaa. Albumilta julkaistiin lisäksi singlet "Stopp" ja "17 år", joista jälkimmäinen myi Ruotsissa kultaa.

Vuonna 2010 Maggio osallistui Petterin singleen "Längesen".

### 2011–2012

Kolmannella albumillaan nimeltä *Satan i gatan*, joka ilmestyi 27. huhtikuuta 2011, teki Maggio yhteistyötä muun muassa Christian Walzin, Markus Krunegårdin ja Carl Wikström Askin kanssa. Albumi nousi ensimmäiseksi Ruotsin albumilistalla. Julkaisuviikollaan *Satan i gatan* -albumin myynti vastasi 30 prosenttia koko tuon hetkisestä levymyynnistä. Albumilta julkaistiin kolme singleä: "Jag kommer", "Välkommen in" ja "Mitt hjärta blöder"*.* Kaikki kolme nousivat singlelistan viiden parhaan kärkeen. Albumi myi triplaplatinaa ja single "Jag kommer" seitsenkertaista platinaa.

Kesällä ja syksyllä 2011 Maggio keikkaili Tanskassa, Norjassa ja Ruotsissa sekä Suomessa Ruisrockissa kesällä 2012.

### 2013–2015

Maggion neljäs albumi *Handen i fickan fast jag bryr mig*julkaistiin 4. lokakuuta 2013. Ennen albumia julkaistiin elokuussa single "Sergels torg"*.* Singlestä kuvattu musiikkivideo julkaistiin 25. syyskuuta 2013. Albumilta julkaistiin myös singlet "Hela huset" jonka Maggio duetoi Håkan Hellströmin kanssa, sekä "Låtsas som det regnar" Jarlyn remix-versiona.

### 2016-2018

Toukokuussa 2016 Maggio julkaisi viidennen albuminsa *Den första är alltid gratis*. Albumilta julkaistiin singleinä sen nimikkokappale, sekä kappaleet "Ayahuasca" ja "Vi mot världen". Albumia seuranneella kiertueella Maggio esiintyi mm. Helsingin Jäähallissa lokakuussa 2016.

### 2019-

Kesäkuussa 2019 Maggio julkaisi viiden kappaleen EP:n *Fiender är tråkigt,* ensimmäisenä osana samannimistä kuudetta albumiaan joka julkaistiin kokonaisuudessaan saman vuoden syyskuussa. Lähes jokaista albumin kappaletta on ollut tekemässä Kent -yhtyeen laulajana aikoinaan tunnetuksi tullut Joakim Berg.

Lokakuussa 2021 ilmestyi jälleen ensimmäinen osa tulevasta albumista *Och som vanligt händer det något hemskt (Kapitel 1)* -nimisen kuuden kappaleen EP:n muodossa. Koko albumi julkaistiin 12 kappaleen mittaisena toukokuussa 2022.

Yksityiselämä
-------------

Maggiolla on vuonna 2010 syntynyt poika entisen avopuolisonsa Nils Tullin kanssa. Aiemmin Maggio seurusteli Oskar Linnrosin kanssa, joka on toiminut myös Maggion tuottajana.

Tunnustukset
------------

Vuoden 2007 Grammis-gaalassa Maggio palkittiin vuoden tulokkaana. Vuonna 2011 hän voitti Rockbjörnen-palkinnon kategorioissa vuoden ruotsalainen kappale ja vuoden naisliveartisti. Vuoden 2012 Grammis-gaalassa Maggio voitti yhdessä Christian Walzin kanssa palkinnot kategorioissa vuoden säveltäjä ja vuoden sanoittaja ja lisäksi yksin kategoriassa vuoden pop. Maggio voitti samaisen vuoden pop -palkinnon myös Grammis-gaalassa 2014.

Diskografia
-----------

### Albumit

* *Vatten och bröd* (2006)
* *Och vinnaren är...* (2008)
* *Satan i gatan* (2011)
* *Handen i fickan fast jag bryr mig* (2013)
* *Den första är alltid gratis* (2016)
* *Fiender är tråkigt* (2019)
* *Och som vanligt händer det något hemskt (2022)*

### EP:t

* *Fiender är tråkigt* (2019)
* *Och som vanligt händer det något hemskt (Kapitel 1)* (2021)

### Singlet

* "Dumpa mig" (2006)
* "Nöjd?" (2006)
* "Havanna Mamma" (2006)
* "Måndagsbarn" (2008)
* "Stopp" (2008)
* "17 år" (2008)
* "Jag kommer" (2011)
* "Välkommen in" (2011)
* "Mitt hjärta blöder" (2012)
* "Sergels torg" (2013)
* "Hela huset" (2014, Håkan Hellströmin kanssa)
* "Låtsas som det regnar (Jarly remix)" (2014)
* "Den första är alttid gratis" (2016)
* "Ayahuasca" (2016)
* "Vi mot världen" (2016)
* "20 Questions (From Bergman's Reliquary)" (2018)
* "Kurt Cobain" (2019)
* "Tillfälligheter" (2019)
* "5 minuter" (2019)
* "Fiender är tråkigt" (2019)
* "Nu stannar vi på marken" (2021)
* "På en buss" (2021)
* "Varsomhelst/närsomhelst" (2021)
* "Se mig" (2021)
* "Höghusdrömmar/070-xxxx xxx" (2021)
* "Heaven med dig" (2022)

Lähteet
-------

1. ↑  Ruotsalaista tyylipoppia - Veronica Maggio  22. syyskuuta 2006. Universal Music Group.  Arkistoitu 1.9.2007. Viitattu 6. huhtikuuta 2008.
2. ↑  Larsson, Karin: Veronica Maggio spelar på Skylten *Corren.se*.  16.3.2007. Östgöta Correspondenten.  Arkistoitu 3.2.2012. Viitattu 15.8.2011. (ruotsiksi)
3. ↑  Veronica Maggio *Cafe.se*.  7.10.2006. Cafe.se. Viitattu 20.10.2013. (ruotsiksi)
4. ↑  Veronica Maggio *YleX*. Yle. Viitattu 20.10.2013.
5. ↑  Carina Jönsson: Oskar Linnros byter rap mot soulpop *st.nu*.  12.6.2010. st.nu. Viitattu 20.10.2013. (ruotsiksi)
6. 1 2  Lars Nylin: v 18 Mäktig dominans för Maggio *musikindustrin.se*.  5.5.2011. Musikindustrin. Viitattu 20.10.2013. (ruotsiksi)
7. ↑  Therese Färsjö: Veronica Maggios miljonsommar *expressen.se*.  24.6.2011. Expressen. Viitattu 20.10.2013. (ruotsiksi)
8. ↑  Veronica Maggio om sin jättesuccé (video) (Haastattelu)  8.5.2011. SVT.  Arkistoitu 19.10.2013. Viitattu 20.10.2013. (ruotsiksi)
9. ↑  VERONICA MAGGIO SLÄPPER NYTT ALBUM "HANDEN I FICKAN FAST JAG BRYR MIG" 4 OKTOBER *mynewsdesk.com*.  26.8.2013.  Arkistoitu 27.8.2013. Viitattu 20.10.2013. (ruotsiksi)
10. 1 2 3 4  Veronica Maggio *Discogs*. Viitattu 20.8.2022. (englanniksi)
11. ↑  Kauneutta, läsnäoloa ja soinnikkuutta – Veronica Maggio Helsingissä - Rumba.fi *www.rumba.fi*.  14.10.2016. Viitattu 20.8.2022.
12. ↑  Levyarvio: Veronica Maggion uutuuslevy on kovasta sparrausavusta huolimatta liian prosessoitua dramatiikkaa - Soundi.fi *www.soundi.fi*.  25.12.2019. Viitattu 20.8.2022.
13. ↑  Linda-Marie Nilsson: "Får skit för att jag inte är tillgänglig"  20.8.2013. aftonbladet.se:  Aftonbladet. Viitattu 20.10.2013. (ruotsiksi)
14. ↑  Linn Elmervik: De vann Grammis 2012  15.2.2012. svt.se:  SVT.  Arkistoitu 11.3.2016. Viitattu 20.10.2013. (ruotsiksi)
15. ↑  Expressen.se: Vinnare Grammis 2014 *Expressen.se*.  19.2.2014. Ruotsi:  Expressen.se. Viitattu 20.2.2014. (ruotsiksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Veronica Maggio**.
* Veronica Maggion virallinen kotisivu (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Ruotsi

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |